U-I-118/93
Datum: 1993-07-15T00:00:00.000+02:00
ecli: ECLI:SI:USRS:1993:U.I.118.93
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Ur. list RS, št. 43/92 in OdlUS II, 70 | 15.07.1993
dokument: US16691
akt: Odlok Občinske skupščine Tržič o prostorskih ureditvenih pogojih v občini Tržič za območja izven ureditvenih območij naselij (Ur. vestnik Gorenjske, št. 12/86), 34. čl.
resitev: razveljavitev ali odprava
izrek: Izpodbijana določba odloka se razveljavi.

Razveljavitev začne učinkovati dne 1/1-1994.
stavek: Izpodbijana določba odloka, po kateri se do sprejetja prostorsko izvedbenih načrtov in prostorsko ureditvenih pogojev za ureditvena območja naselij za ta območja smiselno uporabljajo določbe izpodbijanega odloka je v neskladju z zakonom.
odlocitev: odločba
geslo: Smiselna uporaba prostorskih ureditvenih pogojev za ureditvena območja naselij - vsebina odloka.
podlaga: Ustava, 161. čl.
Zakon o urejanju naselij in drugih posegov v prostor (ZUN), 25. in 40. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 2. al. 3. odst. 25. čl.
vlagatelj: Ministrstvo za okolje in prostor
datum_vloge: 1993-05-19T22:00:00.000Z
datum_odlocitve: 1993-07-14T22:00:00.000Z

# U-I-118/93

# 15/7-1993

## O D L O Č B A

Ustavno sodišče je na predlog Ministrstva za okolje in prostor v postopku za oceno zakonitosti na seji dne 15/7-1993

### o d l o č i l o :

34. člen odloka Skupščine občine Tržič o prostorskih ureditvenih pogojih v občini Tržič za območja izven ureditvenih območij naselij (Uradni vestnik Gorenjske, št. 12/86) se razveljavi.

Razveljavitev začne učinkovati dne 1/1-1994.

### O b r a z l o ž i t e v :

Ministrstvo za okolje in prostor je s predlogom začelo postopek za oceno zakonitosti 34. člena odloka Skupščine občine Tržič o prostorskih ureditvenih pogojih v občini Tržič za območje izven ureditvenih območij naselij, po katerem se do sprejetja prostorskih izvedbenih načrtov in prostorskih ureditvenih pogojev za ureditvena območja naselij za ta območja smiselno uporabljajo določbe tega odloka.

Predlagatelj meni, da tako široko pooblastilo omogoča vse vrste posegov in graditev v ureditvenih območjih in odločanje upravnih organov po prostem preudarku pri izdajanju lokacijskih in gradbenih dovoljenj v nasprotju s 25. členom in prvim odstavkom 40. člena zakona o urejanju naselij in drugih posegov v prostor (Uradni list SRS, št. 18/84, 37/85, 29/86, 26/90 in Uradni list RS, št. 18/93). Zato predlaga razveljavitev izpodbijane določbe občinskega odloka. Iz pojasnil Oddelka za prostor in okolje občine Tržič je razvidno, da se nasprotni udeleženec strinja z navedbami predlagatelja.

Zakon o urejanju naselij in drugih posegov v prostor določa v 25. členu, da se s prostorskimi ureditvenimi pogoji urejajo območja občine, za katera ni predvidena izdelava prostorskih izvedbenih načrtov, ter območja, za katera je predvidena izdelava prostorskih izvedbenih načrtov, pa ti načrti še ne bodo sprejeti v tekočem planskem obdobju.

Prostorski ureditveni pogoji se pripravijo za posamezno prostorsko in funkcionalno zaokroženo območje izven ureditvenih območij naselij, za ureditveno območje naselja ali za posamezno funkcionalno zaokroženo območje v naselju.

Na ureditvenih območjih naselij ali posameznih funkcionalno zaokroženih območjih v naseljih, ki se urejajo s prostorskimi ureditvenimi pogoji, so dopustne le komunalne ureditve in adaptacije, dozidave ali nadzidave ter dopolnilne gradnje objektov oziroma naprav, ki so nujno potrebne za vzdrževanje obstoječe gradbene strukture ali za bivanje in delo prebivalcev na teh območjih.

Obravnavani občinski odlok določa pogoje za posege v prostor vključno z novogradnjami (stanovanja, turistični objekti, rekreacijski objekti, objekti komunalne infrasturkture) izven ureditvenih območij. Z izpodbijano določbo, ki dovoljuje smiselno uporabo navedenih določb tudi za ureditvena območja naselij, sta neposredno kršeni določbi prvega in tretjega odstavka citiranega 25. člena zakona, po katerih se za ureditveno območje naselij sprejmejo začasni ureditveni pogoji (do sprejetja prostorskega izvedbenega načrta), s katerimi se lahko dovoljujejo le omejeni posegi v prostor varovalnega značaja, kot so komunalne ureditve in adaptacije, dozidave ali nadzidave ter dopolnilne gradnje objektov oziroma naprav, ki so nujno potrebne za vzdrževanje obstoječe gradbene strukture ali za bivanje in delo prebivalcev na teh območjih. Odlok o takšnih začasnih prostorskih ureditvenih pogojih pa mora tudi za navedene omejene posege v prostor vsebovati sestavine iz prvega odstavka 40. člena zakona, kot so meje obravnavanega območja, funkcijo območja s pogoji za izrabo in kvaliteto graditve ali drugega posega, pogoje za urbanistično oblikovanje obravnavanega območja ter za arhitektonsko oblikovanje objektov oziroma posegov v prostor in druge pogoje, ki so pomembni za izvedbo predvidenih posegov.

Ker izpodbijana določba ni skladna s citiranimi določbami zakona o urejanju naselij in drugih posegov v prostor, jo je ustavno sodišče razveljavilo.

Ustavno sodišče je sprejelo to odločbo na podlagi prvega odstavka 161. člena ustave, 7. člena ustavnega zakona za izvedbo ustave Republike Slovenije in 2. alinee tretjega odstavka 25. člena zakona o postopku pred Ustavnim sodišče SR Slovenije (Uradni list SRS, št. 39/74 in 28/76) na seji v naslednji sestavi: predsednik dr. Peter Jambrek in sodniki dr. Anton Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Odločbo je sprejelo soglasno.

P r e d s e d n i k

dr. Peter Jambrek